b'\n_START_ARTICLE_\nMornari\xc5\xa1ka pehota\n_START_PARAGRAPH_\nMornari\xc5\xa1ka pehota je voja\xc5\xa1ki strokovni izraz, ki ozna\xc4\x8duje del vojne mornarice; v nekaterih dr\xc5\xbeavah pa mornari\xc5\xa1ka pehota predstavlja samostojno vejo oboro\xc5\xbeenih sil. Kot \xc5\xbee samo ime pove, je mornari\xc5\xa1ka pehota sestavljena iz vojakov oz. mornarjev - marincev, ki so izurjeni za bojevanje na ladjah ter izvajanje izkrcevalnih operacij.\n_START_SECTION_\nZgodovina\n_START_PARAGRAPH_\nZametki mornari\xc5\xa1ke pehote segajo v antiko, ko so na rimskih ladjah imeli posebno izurjene mornarje, ki so med pomorskim bojem zavzeli sovra\xc5\xbenikovo plovilo. To so storili tako, da sta se ladji bo\xc4\x8dno pribli\xc5\xbeali, nakar je rimska ladja spustila napravo, imenovano\xc2\xa0\xc2\xbbkrokar\xc2\xab\xc2\xa0(leseni mosti\xc4\x8d, ki je imel na drugem koncu \xc5\xbeelezno konico, ki se je zarila v  palubo ladje in tako dr\xc5\xbeala ladji skupaj), nato so ti mornarji stekli \xc4\x8dez most in zavzeli ladjo._NEWLINE_Sprva je bila tako mornari\xc5\xa1ka pehota namenjena le za sodelovanje pri zavzemanju sovra\xc5\xbenikove in obrambi lastne ter za stra\xc5\xbeenje ladje v pristani\xc5\xa1\xc4\x8du. Njen pomen se je bistveno pove\xc4\x8dal, ko so jo za\xc4\x8deli uporabljati kot glavnino izkrcevalnih sil, ki se je lahko izkrcala dale\xc4\x8d v sovra\xc5\xbenikovem zaledju._NEWLINE_Najve\xc4\x8dji pomen je mornari\xc5\xa1ka pehota dobila med drugo svetovno vojno, ko je korpus mornari\xc5\xa1ke pehote Zdru\xc5\xbeenih dr\xc5\xbeav Amerike nosil glavnino bojevanja na pacifi\xc5\xa1ki fronti.\n_START_SECTION_\nOrganizacija mornari\xc5\xa1ke pehote\n_START_PARAGRAPH_\nVe\xc4\x8dina sodobnih mornari\xc5\xa1kih pehot je organiziranih po principu korpusa in ne kot samostojne slu\xc5\xbebe. Ti korpusi pa lahko ve\xc4\x8dkrat presegajo obi\xc4\x8dajno sestavo pehotnega korpusa (npr. KMP ZDA po mo\xc4\x8di bolje ustreza armadi, seveda v popolni mobilizaciji).'